
EIROPAS PARLAMENTA NORMATĪVĀS REZOLŪCIJAS PROJEKTS
par projektu Padomes lēmumam par to, lai noslēgtu Nolīgumu starp Eiropas Savienību un Melnkalni par operacionālām darbībām, ko Melnkalnē veic Eiropas Robežu un krasta apsardzes aģentūra
(08353/2023 – C9‑0177/2023 – 2023/0102(NLE))
(Piekrišana)
Eiropas Parlaments,
–	ņemot vērā Padomes lēmuma projektu (08353/2023),
–	ņemot vērā Nolīgumu starp Eiropas Savienību un Melnkalni par operacionālām darbībām, ko Melnkalnē veic Eiropas Robežu un krasta apsardzes aģentūra (08354/2023),
–	ņemot vērā piekrišanas pieprasījumu, ko Padome iesniegusi saskaņā ar Līguma par Eiropas Savienības darbību 77. panta 2. punkta b) un d) apakšpunktu, 79. panta 2. punkta c) apakšpunktu un 218. panta 6. punkta otrās daļas a) apakšpunktu (C9‑0177/2023),
–	ņemot vērā Reglamenta 105. panta 1. un 4. punktu un 114. panta 7. punktu, 
–	ņemot vērā Pilsoņu brīvību, tieslietu un iekšlietu komitejas ieteikumu (A9‑0000/2023),
1.	sniedz piekrišanu nolīguma slēgšanai;
2.	uzdod priekšsēdētājai Parlamenta nostāju nosūtīt Padomei, Komisijai, dalībvalstu valdībām un parlamentiem, kā arī Melnkalnes valdībai un parlamentam.

a. Vispārēja informācija
Ierosinātā Padomes lēmuma mērķis ir apstiprināt statusa nolīgumu starp Eiropas Savienību un Melnkalni par darbībām, ko Melnkalnē veic Eiropas Robežu un krasta apsardzes aģentūra, kā paredzēts Regulā (ES) 2019/1896 par Eiropas Robežu un krasta apsardzi.

Viens no Eiropas Robežu un krasta apsardzes aģentūras (“Aģentūra”) uzdevumiem ir sadarboties ar trešām valstīm jomās, uz kurām attiecas Eiropas Robežu un krasta apsardzes regula, “tostarp, veicot robežu pārvaldības vienību iespējamu operacionālo izvietošanu trešās valstīs”. Aģentūra, ciktāl tas vajadzīgs tās uzdevumu izpildei, var sadarboties ar trešo valstu iestādēm, kas ir kompetentas jautājumos, uz kuriem attiecas regula, un var veikt darbības saistībā ar Eiropas robežu integrēto pārvaldību kādas trešās valsts teritorijā, ja minētā trešā valsts tam piekrīt.

Statusa nolīguma noslēgšanas nolūks ir reglamentēt visus aspektus, kas ir vajadzīgi, lai veiktu Aģentūras darbības trešās valstīs. Saskaņā ar Regulas (ES) 2019/1896 73. panta 3. punktu apstākļos, kuros no Eiropas Robežu un krasta apsardzes pastāvīgā korpusa ir nepieciešama robežu pārvaldības vienību izvietošana trešā valstī, kur vienību dalībnieki īstenos izpildpilnvaras, Savienība noslēdz ar attiecīgo trešo valsti statusa nolīgumu. 

Saskaņā ar Eiropas Robežu un krasta apsardzes regulu un ņemot vērā tās 76. panta 1. punktu, Komisija savā paziņojumā COM(2021)0829 sniedza statusa nolīguma paraugu, kas ir minēts Regulā (ES) 2019/1896 un satur īpašas normas par darbību veikšanu trešo valstu teritorijā. Statusa nolīgums ar Melnkalni ir balstīts uz Komisijas izstrādāto paraugu.

Komisija 2023. gada 10. maijā īsumā informēja referentus par progresu, kas ir panākts sarunās par statusa nolīgumu starp Eiropas Savienību un Melnkalnes Republiku. Nolīgums tika parakstīts 2023. gada 16. maijā Podgoricā.

b. Referentes nostāja
Eiropas migrācijas un bēgļu krīzes kulminācijas laikā 2015. gadā simtiem tūkstošu patvēruma meklētāju un migrantu ieradās Eiropas Savienībā caur Rietumbalkāniem, bet Melnkalnes Republika atrodas uz viena no galvenajiem neatbilstīgās, jauktās migrācijas ceļiem. 

Referente uzskata, ka, īstenojot sadarbību ar trešām valstīm, ir ārkārtīgi svarīgi slēgt nevis divpusējas vienošanās, bet gan — oficiālus un juridiski saistošus nolīgumus, tādējādi nodrošinot šādas sadarbības pārredzamību, sabiedrības veiktu kontroli un demokrātisku pārraudzību. Taču visiem nolīgumiem, kas ir noslēgti starp Eiropas Savienību un trešām valstīm par darbībām, kuras veic Eiropas Robežu un krasta apsardzes aģentūra, vajadzētu būt rūpīgi pārdomātiem, tiem būtu jānodrošina pievienotā vērtība un to veikšanas mērķim un saturam vajadzētu būt tikai tādam, kas ir nepieciešams un samērīgs.

Eiropas Robežu un krasta apsardzes aģentūrai un Melnkalnes Iekšlietu ministrijai ir jāievēro ERKA regulas noteikumi un jānodrošina pamattiesību ievērošana.

Noslēgumā referente uzskata, ka ierosinātais statusa nolīgums atbilst statusa nolīguma paraugam, kas ir sniegts Komisijas paziņojumā par saturu un normām, kuras būtu jāiekļauj galīgajā nolīgumā.

Tā kā sākas šā nolīguma īstenošanas stadija, Parlaments lūdz, lai Eiropas Robežu un krasta apsardzes aģentūra nekavējoties informētu Eiropas Parlamentu par darbībām, kas tiek veiktas, īstenojot šo statusa nolīgumu, un atgādina, ka Aģentūrai ir pienākums savos gada ziņojumos iekļaut izvērtējumu par sadarbību ar trešām valstīm saskaņā ar Regulas (ES) 2019/1896 73. panta 8. punktu.

Ņemot vērā iepriekš minēto, referente iesaka Parlamentam apstiprināt Padomes lēmuma teksta projektu.

